url: =MAKAIH SIAM NADINGA PANMUN LAKZIA (Strategies to become a good leader). Gelh - T. Sawm Lian - Laibu Saal\nHome > Thuluui/Articles > MAKAIH SIAM NADINGA PANMUN LAKZIA (Strategies to become a good leader). Gelh - T. Sawm Lian\nMAKAIH SIAM NADINGA PANMUN LAKZIA (Strategies to become a good leader). Gelh - T. Sawm Lian\nAmasa-in, ‘Upa’ i cih kuate? Upate in bang sem ding? Bang vaipuak leh tavuan nei hiam? cih pen ngaihsut masak ding ahi hi. Tua banah, Upate pen makai kicite laka nam khat ahih manin, makaihna lam tawh kisai i uang gen ding hi.\nUpa cih pen Greek pau ‘Diakonos’, Latin pau ‘Deaconus’ leh Mikang pau in ‘Deacons’cihna hi a, a khiatna pen – Nasempa (worker), Silapa (servant). Uk sepna (to administer), hilh sepna (to minister), sabuai pana/kianga nasem ding a ngakpa (Luka 17:8) cihna hi a, Upa dinga a kiteelna a hang pen – Sawltakte in a hun uh ‘thungetna’ leh‘lungdamna thugenna’ in a zat theih nading banah, pawlpi sungah ann nek tui dawn ding, sum le pai vaihawm ding leh meigongte ann nek ding vaihawm ding hi (Sawl. 6:1-5). Sawltakte in hun awng a neih theih nadinga a nasepna uh pawlkhat a huh/dawn ding cihna hi.\nSawltak Paul in Upa tawh kisai na thupi-ngaihsutin, Upa sem ding zong deih teel mahmah a, tua banah, Upa nasep hoih taka semte pakta mahmah-in, ‘khial hi’ ci-in mi khat bekin a mawhsakna pen mawhna picingin sang lo hi. Upa masa sagihte pen Kha Siangtho tawh kidim uh hi. Tua ahih manin, Upate pen mi mawkmawk hi loin, nasep thupi a sem ding leh Pasian in a seh (I Thes. 5:12) a hihna phawk a, makai thupite laka khat ahihna phawk ding ahi hi.\nA hat lo mite pen eimah bekin zong zawh theih hi a, na thupi lua lote zong eimah bekin sep theih ahi hi. Ahi zongin na thupi sem a, geel a, lawhcin sawm i hih leh, khatbek tha tawh lawhcin theih khit hi lo a, tua manin omkhop, kithuahkkhop, geelkhop leh sepkhop kisam hi. Tua banga mi khat sanga tamzaw a omna-ah a mapi ding a om kisam a, tua bang a om kei leh,“Sia tam lua tembaw pai thei lo” cih bangin mainawt a lawhcin nading lampi kician takin kitawn thei lo ding hi.\nLeitung-ah a neu mahmah ganhing Miksite leh a lian mahmah Saite pan kipan, Pasian bawl nate laka a thupi pen mihingte ciang dongin – innkuan, khua, pawlpi, minam leh gam adingin kisap lianpen in – kimakaihna hoih, khantohna, hong susia thei tuamtuamte lak pana kikepbit nading leh suahtak nadingin amaute lakah vaihawm ding a telkhiat / sehkhiat / om kul a, tua pen ‘makai’ kici hi. Tom cikin gen lehang – “Nungzui a neite makai hi” cih theih hi. Tua makaite pil leh pilloh, a kivak leh kivaklohin pawl sung nop leh noploh, khantohna leh niamkiatna sai mahmah hi. Tua hi a, ‘makai’ cih pen Pasian in a saan kammal thupi khat hi ding hi.\nMakai tawh a kikhen thei het lo pen ‘nungzui’ ahi hi. Makai hoih mahmah napi’n nungzui hoih het lo om thei hi. Makaite thahat nading, mazan nading leh nasep a lamzan nadingin nungzui hoih kisam a, makai hoih suak nadingin zong nungzui hoih hih masak kisam hi. Tua dingin – makaite’ thumang ding, zahtak ding, haksatna thuak ngam ding, phunphun lo ding, thuanuamin citak a, a kisin nuam mi hih ding kisam hi. Jethro nungzuiin Moses makai hoih suak a, Elisha in Elijah, Timoti in Paul, Josef in Faro, Esther in Mordekai, Josua in Moses, Nungzuite in Jesu cih bangin makaite nung hoih takin a zuih manun makai hoih suak uh hi.\nII. Bang hangin makai hoih kisam?\nMihingte in khantoh ki-ut ciat a, mainawt kisawm ciat hi. Pawlkhatte in tua dingin lampi ngaihsun thei loin, a pai nading, a zuat ding uh leh a mailam hun uh zong bangmah thei lo uh ahih manin tua bangte a makaih thei dingin makai hoih kisam hi. A gina lote a ginasak ding, a haite pilsakin, a mawlte a tat-hiam ding, a thahatlote tha khauhsakin, lungkia mite hanthawna lametna thak neisak ding, amau beka lampi a thei lote lak ding leh makaih ding, lamet bei-a om mite nangawn lametna thak a nei thei dingin huh-in panpih ding leh, nungzui gina lote leh makai gina lote zong a ginasak dingin makai hoih kisam hi. Lai Siangtho in ‘makaih siamna a neite in hoih taka sem dingin’ gen hi (Rom 12:8).\nIII. Makaih siam, makai hoih i cih kuate hiam?\nHarry S. Truman (1884 – 1972), US President (1945 – 53) in, “Makai siam i cih pen mipite in a sepnoploh uh na khatpeuh, thanuam tak leh lawp taka semsak thei dinga makaih siamna a neite ahi hi” ci hi. Peter G. Wiwcharuck in, “Makai siam i cihte pen mipite leh a upna, ngaihsutna, hun, neihsa leh thatangte siam taka zanga nasep a lawhcingsakte hi” ci a, Ted W. Enstrom in, “Makai omzia bulpi pen hih leitunga a hoih na khat peuhpeuh seppihte zang a tangtunsak / picinsak ahi hi,” na ci hi. Victor Manogram in, “Makai hoihte pen, pawl tup le ngimte tel a, a lawhcin theih nadinga mite thapiak a siamte ahi hi,” na ci hi. Lord Montgomery in, “Makai i cihin kipawlna hoih dangte bangin tup le ngim kician nei ding a, tua pawl’ tup le ngim-ah mipite a lunglut theih nadingin kaihkhop, thapiak siam ding hi” ci hi. US President Jimmy Carter’ zi Rosalyn Carter in, “A makaih mite tun nopna munah makai hoih ngeinate in tunpih uh a, makai thupite in ahih leh a makaihte in a phattuampih ding uh ahih nak leh a utna mun uh a tunma-in zong khawlpih ngamin, khatveivei a utna muh sanga gamlazaw zong paipih thei uh hi” ci hi.\nIV. Makaihzia nam tuamtuamte\nLeitungah mihingte – lungsim puakzia, pau, ngeina, khua, minam, leh gam a kibatloh mah bangin makaite makaihzia zong nam tuamtuam om hi.Talkhaih (Gtn. Hitler), Hawl (Colonialist), Tonpih (Gandhi, Mandela) cih bang zong na om hi.\nKi-ukzawhna, cihtakna, sawlna leh sepkhiatna tawh tupna a bulphuh, a hangsan, a gen ngam, a sem ngam, buaina leh haksatna om mahleh a tup le ngim a tangtun mateng thudang tawh a meh lo – Tupna a bulphuh (goal oriented). Hih bang makaihnazia a nei a hatte in – thukhentatna kician, citakna, hangsanna, thuakzawhna, sep masak ding thei;A thanemte pen – lungtom, aw khauh, khut manlang, theihsiamna nei lo, thagum suang, hehpihna leh thukhualna nei lo hi.\nMipi a bulphuh, mi a lungdamsak thei, a thuzawh thei, mipi tha leh neihsa bekah kinga – Mipite a bulphuh (People oriented). A hatte – kam cidam, lungsim manlang, lawm le gual hau, hehpihna, deihsakna nei, a hun zui-in kikhel thei-in, thapiak siam uh; A thanemte pen – ciampel baih, thuakzawhna nei lo, hun zeek siam lo, patau baih, a kahneh, a kineih siam, matut tam nei lo.\nMi lungdam leh khasiat ding sangin thuman taka a kalsuan nuam, thu nung, thuma thei, theihtel teng bek na a sem nuam – Thukhun a bulphuh (schedule oriented). A hatte in – thukhun zui, thuman, citak, lungduai, kamtawm, kiniamkhiat, thukhual, leptuah siam; A thanemte pen – Kineumuh, tuantual/zekai, thu siatkaih, thu khentat haksa, saupi heh, nuak, kilawmtatna kisam mahmah uh hi.\nA gen ding leh sep ding a theician, midangte deihsakna a nei, kipawlkhop, sepkhop, ngahkhop, kipumkhat ding a lunggulh mi –Sepkhopna a bulphuh (Co-operation oriented). A hatte pen – ki-ukzo, kamtawm, makaih siam, ngaihsutna hoih nei, hun zeek siam, kipumkhat nading deih ngiat; A thanemte pen – aipeng thei, kikhelpak thei lo, ama gen bek thupi sa, lungtom, midem hat, hazatna nei hi.\nHihte a zangkhawm siamte mazang mahmah uh a, lawhcing baih uh hi.\nTuate banah Lai Siangtho sungah en lehang, makaihzia nam tuamtuam kimu thei hi.\n1. Abraham : A makaih mite it-in, khual mahmah a, a kikhen ding uh ciangin zong a deihna teel masasak hi. Tua banah, a pai nading zong a kitheician lo munah a mite hangsan takin Pasian thu hangin paipih ngam hi.\n2. Moses : Pasian in makai dinga a sapkhiat hi a, Pasian sawlna bangbang mang hi. Sehnel gamah dangtakin mipite a phun uh ciangin mipite mai-etin kawi vakvak lo a, Topa tungah kiko hi (Pai. 15:24,25). A nungah makai sem ding Joshua pantah hi.\n3. Joshua : Mite in haksatna leh lauhuai hi-a a muh uh pen aman zawh theih dingin ngaihsun a, lau loin hangsan taka a sepna hangin gualzawhna thupi ngah hi.\n4. Ahab : Ahab pen a zi Jejebel in thuzawh ahih manin a ngaihsut ngeiloh Naboth dik lo takin that (I Kum. 21)\n5. Jeptha : Pasian tungah gualzawhna a ngahsak leh, gualzo-a a ciah ciangin a inn pana amah a dawna pusuak masa pen meihal biapiakna dingin piak sawm a, a tanu in dawn ahih manin melhal biakpiakna in pia takpi hi (Thukhente 11:30,31 &39).\n6. David : David in Pasian sathaunilh Saul pen zahtakin, that nuam lo hi.\n7. Solomon : Makaih siamna Pasian kiangah ngen, pilna tawh makaih. Kilemna bawl sawmin kumpite tanute teenpih a, milim biakna a gamah lut lawh zawsop hi.\n8. Daniel : A tungsiahte maipha muhnopna hangin ama adinga hoih lo leh zuau thu banah, Pasian nungheksan nuam lo hi. A citak, a ki-ukzo makai khat ahih manin ama tung panin Pasian zong a thei nai lote in theihlawh uh hi.\n9. Jesu : Taii a kulte tai-in, hilh a kisamte thuhilh a (Mat. 11:20; 16:22, Marka 8:32; 16:14, Luka 9:55), thumaanna leh cihtakna tawh nasem ding leh, hangsan taka Lungdamna thu pulak dingin makaih hi. Ama adingin mite in sem lo a, a mite adingin kiniamkhiat takin semzaw hi. A nungzui ding mi pantah hi.\n10. Paul : “Kei hong etteh un la, kei gamtat bangin gamta un” (Fil. 3:17, I Kor. 4:16; 11:1) ci ngam hi. Haksana lianpipi a thuak hangin muanhuai-in a nungzui, a tha laih ding Timoti pantah hi.\nV. Makaite sep ding/tavuan (Role of the leaders)\n1. Lamlak ding (piloting) : Sep ding bawl ding, leh kalsuanzia ding a thei lo leh a ngaihsun thei lo mi bangzah hiam makaih ding ahih manin lamlakin, amah mah in bul pat masak a kisap ciangin pan ding hi. Hilh in theician sak ding a, kizopna hoih bawlin lam lak ding hi.\n2. Kembit ding (Protecting) : Lauhuaina mun, siat theihna, nat theihna leh sih theihna mun panin a makaih mite huh a kisap hun ciangin huh-in, kembit ding hi.\n3. Ann vak (Feeding) : A gilkialna, a dangtak hun uh ciangin ann le tui pia, a dah hun uh ciangin hehnem ding.\n4. Tawldamsak (comforting) : Gim lua, tawl lua, lunggim lua leh haksatna nei kawmin nasep pen muibun lo, lawhcing taktak thei lo ahih manin tawldamsak ding a, a gimna a tawlna uh, a haksatna uh pan ama (makai) kiangah tawldam ding uh hi.\n5. Kimaingap sak ding (intimacy) : I theihcianloh leh i muan hetloh mi pen kizui ngam lo a, amau ading leh amau makaihna nuaiah thalawp tak leh kuhkal taka sep haksa hi. Kipawlna kip bawl ding (build strong teams). Kimaingapna tawh kizopna hoih neih pen lawhcinna bulpi khat hi.\nVI. Bang teng sem ding :\n1. Tupna (Goal) nei ding : Leitung mihingte in pai nopna leh lunglutna kinei ciat hi. Kipawlna khatpeuh a om ciangin zong tupna kibulphuh zel hi. Tua ahih manin tupna kician nei a, tua mun tung dingin makaih ding ahi hi. Tua tupna pen amah bek hi loin midangte in zong a phattuampih theih hi ding hi.\n2. Geelkhol (plan) ding : Tup le ngim kician tak tun nadingin geelkholhna kician nei ding a, tua bangin a nungzuite makaih ding hi. Geelkholhna a om kei leh a lawhcinna ciang leh a tunna ciang uh kithei lo ding hi. A hun zatna sa panin mailam hun zatzia ding geelna kician nei ding hi.\n3. Huaikhawm ding : Anungzui mite pen kilem tak leh thanuam taka a sep theih nading un huaikhawmin, thalawp taka ma a pang thei dingin a lungsim uh zo ding hi.\n4. Ma kai ding : A nungzuite in a sep ngamloh uh a om a, a sep noploh uh a om phial zongin, bul pan masa dingin lamen thei uh hi. Tuate ah a hoihna thu a tel, a theihcianna munah haksatna a thuak masa ngam dingin ma kai ding hi.\n5. Mithak seek ding : Lungsim, pumpi leh kha thu-ah mi picing hi thei dingin a mite pantah a, makai hoih suak thei dingin mithak seek picing ding hi.\nVII. Makaite cinna leh makai hoih, makai siam hih nading\nZomite makaihna tawh kisai i gen laitakin, Zomibup phial Khristian kihi ta ahih manin Khristian kimakaihna tawh kisai i tam gen ding hi. Makaite cinna leh makai hoih hih nadingin:\n1. A piangthak mi : Kipawlna dangte lakah zong kisam mahmah napi’n, biakna pawlpi sung diakah makaite/Upate pen a piangthak, Pasian a zahtak, Pasian in sem dinga a seh (I Thes. 5:12) ahihna phawkin a zahtak, thunget a hat, leh a kiniamkhiat mi ahih kisam pha mahmah hi. Bang hang hiam cih leh, mi mangthang, mi kibang lo, leh a gi lo mahmah zong makaih ding uh ahih manin, mi piangthak lote in tua bang mite makaih zo lo uh hi. Jesu in mittaw leh mittaw a kimakaih theihloh ding thu gen hi (Luka 6:39).\n2. Muanhuai ding : Mihingte in i muan hetloh mi pen kizui ngam lo hi. Makai hoih hi a, nungzui hoih/tam neih na ut leh muanhuai inla, mite muan theih dingin om in.\n3. Tuhun in a kisap makai : Mihingte hi ta leh, nate thupina leh manphatna pen a kisapna a tamna zahzah uh ahi hi. Makai hoih, makai siam hi nadingin tuhuna leitung paizia, tuhun mite deihdan, ut lam, lunghihmawh, thalawpnate theihpih a, tuate tawh makaih siam kisam ding hi. Mite thu zong a manphatna a theihsiampih, mi a thupi bawl siam hih ding kisam hi.\n4. Tupna leh muhkholhna kician nei ding : Tupna kician neihna pen mihing ngeinate nuntakzia hi a, makaite bang diakin neih pelmawh ding ahi hi. Tua tupna pen a tangtun theih nadingin lampi-ah haksatna, buaina, lungdamna, sum le pai bei dingte kician takin theihkhol, mukhol ding hi. I pil mahmah hangin tupna kician i neih kei leh a mawkna hi lel ding hi.\n5. Mi citak: Mipite lutang ding ahih manin makai pen a makaihte etteh tak dingin citak ding a, a makaihte a lungkiat hun uh ciangin zong tha a ngah kik theih nadingun leh haksatna lauhuaipen a tuak uh ciangin zong kibelhna taak dingin a nuntakna kip ding hi. Sum le pai leh nu le pa (sex) thu-ah a citak mi hi ding hi. Nuam taka pai theih nadingin kongkhak kihong den lo ding ahih manin a cihtak mahmah kisam hi.\n6. A ettehtak mi : Makai ahih manin ama nuntakna leh a innkuan nuntakna pen mite in etteh den hi. Tua ahih manin a makaihte’ ettehtak dingin ama nuntakna leh innkuan kemzo-in, ukzo ding hi. Pawl nasep nadingin a hun leh a neihsa sum le pai kipiakhia ngam ding hi.\n7. Midangte a pahtawi siam : Mihingte eima hihna leh sepna ciangciangah pahtawi nuam kisa-in, ki-ut ciat hi. Makai hoih, mipite tawh kithutuak hih nadingin mi phat siam, pahtawi siam kisam a, mi pahtawi a siamte in a pahtawite tha a piapia ahi hi.\n8. Thuakzawhna nei : Kipawlna khat peuhpeuhah haksatna leh buaina, makaite hawmthawhna leh gensiatna om teitei a, makai hoih in tua bang hun ciangin kiniamkhiatna leh lungduaina tawh thuak zo hi. Thu hoih mahmah zong a makaihte in ahoihna tel pak lo thei a, a saan theih nadingun hanciamin, kinawh tengtung loin ngakzo ding hi. Moses minthanna pen a lungduaina hang hi, kici hi.\n9. Pil ding : Mite makai ding, mipite maiah pai ding ahih manin na khat peuhpeuhah a makaihte tunglam, a makaihte sangin theizaw, siamzaw, pilzaw-in, thudik leh zuau thu khentel thei ding a, a hun leh mun tawh kituakin kampau leh gamtatdan ding khentel ding hi. Ama khantohna ding bek ngaihsun loin, a makaih mite’ khantoh nading zong gelpihin lamlak ding hi. Mi lungsim nasak het loin a hoihlohna leh kicinlohna hilh siamin, a thalawp theih nadingin hanthawn siam ding hi. Mipite theihna, muhna, hatma leh hatlohna theician ding, khialhna pan kisinin ngaihsutzia kibang lote a hang zongkhia ding.\n10. Ciamnuih gen siam : J. Oswald Sanders in, “Makai ciamnuih siam lote lawhcing thei taktak lo hi” na ci hi. A makaih te’n a mai-ngap theih nadingin ciamnuih a gen zong a kisap hun om hi (Mat. 23:24,27)\n11. A kiva mi : A makaihte in haksatna leh nopna a tuak uh ciangin a kidawk masapente lakah kihel ding hi. Vaihawmna tungtawna sep le bawl ding kipiate leh, ama tunga kisuante lawp tak leh a theihna tawpin sem ding a, tavuan awlmawh ding hi. A gen bekbek hi loin a takin semkhia ding a, thuak a kul leh zong thuak masapen ding hi.\n12. Amah a kimuangngam mi : Makai hoih hi dingin amah leh amah kimuan-ngamna (self confidence) a neih kisam a, lawp taka sem a pulak / genkhia thei dingin amah leh amah kimuanngamin hangsan (courage)ding hi. Mi lakah zahkai den makai pen makai hoih hi ngei lo a, mipite in zong muangzo lo pah hi. Amah a kimuan laitakin, ama pilna le siamna bek suang lo a, Pasian leh mipi deihna bang hi hiam, cih kantel ding hi.\n13. Itna nei ding : Itna a neite mi gina, makai gina hi nuam mahmah hi. Itna lo tawh mite adingin nasep taktak haksa hi. Leitunga makai hoihte in kipawlna, minam leh gam na it mahmah uh hi.\n14. Theihsiamna nei mi : A makaih mipite cinlohna leh hatlohna theisiam ding hi. A haksatna uh leh cinlohna panin bangci hotkhiat ding, cih a ngaihsun mi hi ding a, a makaihte utdan, lawpdan, leh lungsim ngaihsutnate theisiamin tua tungtawnin na semin vaihawm ding hi. A makaih mipite pen mihing mah ahihna uh thei ding a, semkhial, bawlkhial, leh ngaihsunkhial thei ahihna uh phawk ding hi.\n15. A huaiham lo mi : A makai hihna suangin, nekguk-takguk theihna leh ama phattuam nading bek ngaihsun lo ding hi. Ngah ding bekbek a lamen hi loin, a piakhia hizaw ding hi (not greedy, but giving).\n16. Mi muangngam : Amah a kimuanngam mah bangin mi muangngam ding hi. Nasep thupite pen khat beka zawh theih hi lo hi. Mi muanngamna pen nasep lawhcinna bulpi ahi hi.\n17. Sapna a ngah mi : Khristian makaihna pen thubaih lo hi. Sapna a za/ngah lote adingin cimtakhuai mahmah thei hi. Ba’m cih leh, sapna in a sappa/nu tha piaden a, tua-in na hoih sem dingin huh hi.\n18. Hun manphatna a thei : Vai khat peuhpeuh a lap lo den mi pen makai hoih suak ngei lo kha ding hi. Sep ding khatpeuh a kigen ciang a buai pen bang kek a omden makai pen makai hoih hi ngei lo hi. Mi pawlkhat pen makai a kicih uh hangin nungthuap na hi gige a, hamphatna khatpeuh in paisan lianlian uh hi. Jesu pen kum 3 sung bekbek na a sep hangin a sep ding teng zo man veve hi. Nepoleon in gal a lelhna hang pen hun a maan zawhloh man hi, kici hi.\n19. Khensatna kician a nei mi : Kipawlna sungah vai haksa leh thu buaihuai om lo thei lo hi. Tuate pen a hun leh a haksatna tawh kizui-in khensat siam kisam hi. Baih taka khensat a kisap hun om thei a, ngak phot a kisap hun om thei hi. Tuate pen theician ding hi.\n20.Kikhel thei ding : Na khatpeuhpeuh a hoih lo pan a hoih a kikhel thei mi leh a kikhelsak thei mi, mite in a hoihna a muh banloh uh zong a mu thei, a hoihna leh manphatna a theihlohte uh zong a thei, Pasian deihna ahih nak leh a kikhelsak ngamte mite in zui nuam uh hi.\n21. A ki-ukzo : Hehna i neih pen Pasian lim le mel sutna khat hi a, hamphatna khat hi. Makai hoih a kigen mi tuamtuam banah, Jesu nangawn heh mahmah hun nei thei hi. A hen ngei het lo mi pen mibang lo hi kha ding a, ahi zongin a hun leh a mun, a mi tawh kituakin heh dan siam kisam hi. Tua banah, ci le sa deihna leh a hoih lo tuamtuam panin zong makai khat adingin ki-ukzawhna kisam pha mahmah hi.\n22. Hangsan ding : Mipite in a meidawi lua makaite’ nung zui nuam lo uh hi. A hai hangsante hi loin, thudik leh thuman gupna hanga thuak a kul leh zong a thuak ngam mite a nung zui nuam uh hi. Amau thuak ding zonga thuaksak ngam ding zah donga makai hangsante tungah mipite in a nuntakna uh pia ngam uh hi.\n23. Mite a zangsiam leh a pantah nuam : Kipawlna a omna hang pen khatbekin na lianpi i sep theihloh man hi. Tua manin makaite in i nungzuite i zatsiamna zahzahin i manphatna lian ding hi. Tua banah makai thak ding pantah zong makaite tavuan lianpi hi. Makai ding a pantah nuam lo mite omna leh kipawlna pen khangto ngei lo ding hi. Bang hang hiam cih leh, sem dingin thahatna leh siamna a nei nawn lo pawlpi-ah bangci khangtohna om ding. Tua banah mi thak a seek nuam lo makaite pen amau bek thunei nuam leh amau angsung a khual hi nuam mahmah ahih manin zakdahhuai mahmah ahi hi.\n24. A masa leh a nunung ding thei : Kisapna pen leitungah a kisam lianpen ahi hi. Kisapna nei het lo a kithei mi pen a nuntakna nuam het lo kha ding a, nuam a sa phial zongin midangte adingin enhuai het lo kha ding hi. Tua kisamte lakah a masa leh anunung ding, sep masak leh sep nunun ding, sep pah hanga manpha thei leh seppah lo hanga siatna a piang thei thute pen khensiam kisam mahmah hi.\n25. Theician ding : Makai khat in a sep ding, a bawl ding, a tavuan theician ding hi. Ama sep ding ngeingei zong paulap bawlin sep loh theih ding dan lampi ngaihsunsun lo ding hi.Tua banah, makai hoih in a gualzawhna ii manphatna leh lawhsapna hanga supna om theite kician takin thei ding hi.\n26. Deihsakloh luat nei lo ding : Nungzuite pen mi kibang lo pipi ahih uh hangin deihsakna nei ding hi. Deihsakloh luat nei loin, a deihsak deuhte zong kilangkhia sak lua lo ding hi. A khangto nuamte dal loin, huh ding a, lampi a thei lote pantah ding hi.\n27. Ngaihsutna maan nei ding : Na khatpeuh sep ding a om ciangin sem zo lo leh sem thei lo dingin kingaihsun pahpah lo ding. Amah leh a makaih kipawlna pen mite in sem thei dinga a ngaihsut nate sem zo dingin kingaihsun ding hi. Nungzuite in hun haksa pana a ngaihsut uh zong a vensak theih nadingin, ciim tak leh kician taka a muh theih nadingin linglawng gawp pahpah lo ding hi.\nVIII. Makai hoih tawh kisai telkhialh theih thu pawlkhat om hi. Makai hoih i cih pen …..\n1. Hihna (position) hi lo : Makai hoih i cih ciangin hihna/dinmun(position) genna hi lo hi. Makaih a siam mahmah, ahi zongin pawlpi leh organization tuamtuamah dinmun poimawh a luah lo om thei a, tuamah bangin, dinmun poimawh tampi a lente khempeuh zong makai hoih hi khin tuan lo hi. Moses tutphahah Laigelhte leh Farisaite a tut uh hangin makai hoih ahihloh zia uh Jesu in gen hi (Matt. 23:1,2).\n2. Mimal pianzia(personality) hoihna bek hi lo : Makai hoih i cih ciangin mihing migitna leh pianzia (personality) hoih genna hi lo a, personality hoih neite zong makai hoih hi khin tuan lo hi. Ama nuntakna pen mite etteh ding ahih laitakin, makaihna lamah a lawhsap leh a makaih mite adingin a khiatna tam lo thei hi. Farisaite hoih gamtat mahmah tase leh mipite lampi maan tawnsak tuan lo uh hi (Matt. 23:1-12; Mk.12:39).\n3. Thuneihna (authority) hi lo : Makai i cih ciangin thuneihna(authority) genna hi lo hi. Lungdamna Thu Johan 13 sung i et ciangin Jesu in a nungzuite khe a silsak thu i mu hi. Makaihna pen kiliatsakna, kithupitsakna hi loin, midangte ading a nasepsakna hi zaw a, mite taanga sem, mite deih banga gamta ‘sila’ hizaw hi.\n4. Kum tam sepna (Seniority) hi lo : Kum tam sep manin makai hoih cihna hi lo hi. Midang omloh man khawng, mi kicinloh man khawng, kipawlna taisan ding lauman khawngin makai in hong kiseh/kiteelden zong na hi thei a, cimtak pipi-in loh theihloh in zong makai in a kiseh/kiteelteel zong hi thei hi. Kipawlna a buaisak lianpente lakah hih thu kihel den phial hi. Jesu in leitungah kum 3 leh a lang sung bek nasep hun a neih hangin makai hoih suak veve a, tuni dong ciang nungzui a haupen leh, makai thupipenin kigen veve hi.\nIX. Makaite puk theihna tampi om a, makai hoih hi dingin anuaiate panin kidophuai hi.\n1. Thadahna (Laziness) : Thadahna pen makai tampite pukna leh makai hoih a suak zawhlohna lianpi ahi hi. Sep ding khatpeuh a om ciangin paulap bekbek a zong den makai pen makai hoih suak ngei lo ding hi. Mi khat in, “Paulap bawl a siamte in siam dang nei lo uh hi” ci hi.\n2. Kisaktheihna (pride) : Sep le bawlna-ah lawhcinna hang leh kum tam makai sepna hangin kisaktheihna piang thei hi. Makai in kisaktheihna leh kiphatsakna a neih leh, tua in pukna piangsak hi (Pau. 16:18).\n3. Minthanna (popularity) : Minthanna pen ahoih mahmah ahih laitakin tua-in kisaktheihna leh hi kisakna piangsak thei a, a hoih lo lamin mihingah nasem thei hi. William Penn in, “Avoid popularity; it has many snares and no real benefits” na ci hi. Meetna pi om lo, thaang (trap/snare) lauhuai mahmah hi thei hi.\n4. Lawhsapna (failure) : Mikang te’n, “Lawhsapna pen lawhcinna khuam muanhuai ahi hi (Failure is the pillar of success)” na ci uh hi. Makai te’n makaihna-ah lawhsapna tuak teitei uh a, makai hoih lote pukin, lungkia thei uh a, makai hoihte in tha saan kik uh hi (Mikah 7:8). Joshua in Ai khua a zawhloh hangin a makai hihna panin kitawp lo hi.\n5. Hazatna (jealousy) : Makai pawlkhat amah sanga mi a siamzawk, pilzawk leh neihzawk ding a lau om thei hi. Hazatna pen – guh a muatsak natna hi a (Pau. 14:30b), hehna leh sin-sona siahuai a, tua sangin zong siahuaizaw lai hi (Pau. 27 :4).\n6. Huaihamna (greed) : Amau phattuam nading bek a ngaihsun, a huaiham makai pen makai hoih hi ngei lo hi. Lai Siangtho in huaihamna pen, ‘milim biakna zahin sia’ (Efesa 5:5); ‘Enna leh huaihamna a om nak leh buaina leh siatna nam khempeuh tawh kizom pahpah hi’ (James 3:16) na ci hi. A huaiham makai pen a puk, a kisia makai ahi hi.\n7. Lungkiatna (discouragement) : Makai hoihte a lungkia pahpah lote ahi hi. Haksatna leh galte tamna lakah Joshua lungkia lo dingin Topa’n ci hi (Joshua 1:9). Ai khua a zawhloh na panin lungkia lo a paikik dingin Topa’n hilh hi (Joshua 8:1). Cidamlohna, gensiatna, lawhsapna, mipite thadahna, sum haksatna etc. hangin lungkiat theih hi.\n8. Lamdawt (shortcut) : Lamdawt tawna lawhcinna, hauhna, gualzawhna, vangliatna pen kip lo a, lauhuai hi. Tua manin makaite adingin kidophuai mahmah hi.\n9. Gensiatna (criticism) : Leitungah mihingte a paubang lo (perfect) om lo hi. Mi khat in na a sepna gensiat nading a zong teitei pawl om hi. Gensiatna pen nam nihin kikhen a, kibawlphat nadinga gensiatna(constructive criticism) leh siat semsem nadinga gensiatna (destructive criticism) kici hi. Mi pawlkhat tua bang gensiatna hangin puk thei hi.Martin Luther pen Upna man lo, kici a, D. L Moody pen Grammar maan taka pau thei lo kici hi. Makai thupi leh makai hoiha kigen – Mahatma Gandhi, Nelson Mandela, Abraham Lincoln etc. pen gensiatna a tam thuakpente hi kha ding hi.\n10. Haksatna : Hih atunga thute khepeuh zong haksatna nam tuamtuam hi veve napi’n, makaihna pen a baih leh lawhcinna pen ol taka ngah thei hi lo cih phawk ding a, haksatna hunah lungkia pahpah loin, tha-thak la kikkikin hanciam ding hi (Late 119 : 67-72, Mikah 7:8).\nX. Khristian makaihna\nPawlpi leh Christian Organization tuamtuam makaihna pen Kha lam thu ahih manin tua pawl-a makaite pen Kha-lam-makai (Spiritual Leader) hi ding hi. Zogam leh Zomite sungah Pasian nasemte (ministers) leh Upate lakah Kha-lam-makai ahihna uh sangin vaihawm makai (administrative leader) a kisa, na khempeuh a sai nuam, a sai ding peuh a sa pawlkhat om a, pawlpi kilem lai a khenkham leh thusia a bawl zawsop makai a om zel pen awlmawhhuai a, tua bang mite in Pawlpi leh Pasian gam tangzaisak lo bek tham loin, amaute hangin mi tampi in tha kiamna neih lawh zawsop hi.\nJ. Oswald Sander in makaihna tawh kisai nam nih – Pianpih makai(Natural leaders) leh Kha-mina tawh makai (Spiritual leader) in khen a, hih bangin na genkak (compared) hi :\nAmah bek kimuang hi.\nPasian muang hi.\nMite theitel hi.\nPasian zong theitel hi.\nLungtupna lian nei (nawk gawp)\nAma hamphat nading bek ngaihsun hi.\nAma hamphat nading bek ngaihsun lo\nSepdan thak bawlkhia hi.\nPasian sepsa zui hi.\nThupiak nuamsa hi.\nPasian deihna kancian hi.\nPasian leh midangte it hi.\nAmah bekin tang din hi.\nPasian tungah kinga hi.\nNidang lai a Greek politiciante paunak, “Mipite in amau tawh kituak gam makai nei uh hi” cih pen tuhun ciangin maan nawn lo hi. Mipi haite in makai pil kisam sem a, a zawng mipite in hauhna lampi a thei makai kisam hi. A hat lote in hat theih nading lampi a sialsak thei makai kisam uh hi. Kum 1961 a Gen. Park Chung Hee in S. Korea president a sep cilin na khempeuh phial-ah N. Korea lamte tungtuangzaw hi. Kum 1960 kiim a per capita income USD 72 bek pen kum 1989 ciangin a zah 67 in khang man hi. Malaysia gam en lehang, Mahathir bin Mohammad in kum 1981 in Prime Minister sep kipan a, tua huna per capita income pen USD 450 bek hi napi, 2003 in USD 9,000 hi man hi. Kum 1960 kiimin ‘mun kihhuai, niin teng khempeuh a luankhopna’ a kici Singapore khuapi’ khantohna pen Lee Kuan Yew hang hi a, kum 2007 in per capita income USD 49,700 hi man zen hi. India gamah en lehang, Gujarat Chief Minsiter – Narendra Modi, Tripura CM – Manik Sarkar, Bihar CM – Natish Kumar hanga a khantohna uh i thei ciat uh hi. A lang lamah, gamsung hauhna tampi a nei – Iraq, Burma, Africa gamte khawng ii khangtohlohna pen a gam makaite hoihlohna hang hi. Makai hoih leh dik in kipawlna/gam a makaih ciangin a mite lungnuamin thalawp uh a, khantohna om hi. “Makai hoihte makaihna nuaiah lawhcinna a om leh tua lawhcinna-ah makaite leh a nungzuite lungdamna kikim lian hi” a kici pen dik mahmah hi. Pawlpi, minam, gam a khantoh nadingin makai hoih i kisam a, tua dingin nang’ zong tavuan lianpi na nei hi.\nKhaizakham, Rev. Dr. Kh. Responsibilities of Church Leader”, CBA Seminar, 12/12/2001\nHoihnu, M, Makai tawh kisai thusinna” Seminar paper @ AG Biakinn, Zarkawt, Aizawl; May 25 – 26, 2002\nTuang, Rev. S. Chin Khan, Seminar paper, Leadership on June 2, 2013 @ Vengthar ZBC\nThang, Rev. Cin Ngaih, Seminar paper, Makaite leh a makaihzia @ Cikha.\nLian, T. Sawm, Article, Leadership, Laitai, April 2008\nLian, T. Sawm, Article, Makai Siam leh Nungzui Hoih\nTuangpu, N, Article, Makai Manphatna (Leadership Qualitiy) Nam 5, Laitai, October 2013\nCampbell, Rhonda, Article, Role of a Good Leader\nSander, J. Oswald, Spiritual Leadership,http://www.nicklica.com/pastor-and-leadership-topics/174-book-summary-spiritual-leadership-by-j-oswald-sanders\nThe importance of Leadership & How to be a good leader,http://emilgen2011.hubpages.com/hub/The-Importance-of-Leadership-and-How-to-be-a-Good-Leader\nQualities of Good Leadership, http://www.ourcommunity.com.au/boards/boards_article.jsp?articleId=1356\nCharacteristics of Good Leadership,http://www.ronedmondson.com/2012/12/10-characteristics-of-good-leadership-repost.html\nThawngno, Job, Article, Makai Siam leh Nungzui Hoih, ZOLUS No. 16, 2012\nSapdanga, K, A New !dea, Charity Press, Aizawl, 2013\nKim, Lian Muan, Makaih Pilna (2nd Edition), Hebron Printing Press, Yangon, June 2010\nThawngno, Job, Pawlpi Upa leh A Nasep, Tahan, 1996\nLian, T. Sawm, Nuntak Manphazaw Tawh Lawhcinna, Gilzom Offset, Aizawl, 2012\nSource ; http://sawmdaihnacabin.blogspot.com\nItem Reviewed: MAKAIH SIAM NADINGA PANMUN LAKZIA (Strategies to become a good leader). Gelh - T. Sawm Lian Description: Rating: 5 Reviewed By: Cinpu Zomi


timestamp: atn

url: =Sawltak Tangthu 25 | Siantongluan\nSawltak Tangthu 25\nTua gam a uk dingin Festas hong tunzawh ni thum ciangin Sisaria khua panin Jerusalem khua-ah a va zin hi.\nTua lai panin siampi liante leh Jew upate in Paul a mawhsakna thu uh ama kiangah na gen uh hi. Amaute in lamkalah Paul thatlum nuam uh ahih manin Jerusalem khua-ah Paul a paisakna dingin Festas kiangah nakpi takin a thum uh hi.\nFestas in, "Sisaria khua-ah Paul kikhum a, kei zong ciahkik baih ding ka hih manin,\nPaul in khialhna khat peuhpeuh gamta kha ahih leh zong ama khialhna thu a gen dingin na makaite un kei hong zui uh hen," ci-in a dawng hi.\nTua lai-ah Festas ni giat, ni sawm bang a taam khit ciangin Sisaria khua-ah a ciah hi. A zing ciangin thukhen tokhom tungah tu a, ama mai-ah Paul a kipaipihna dingin thu a pia hi.\nPaul hong kipaipih ciangin Jerusalem khua panin a hong pai Jew mite in amah umcih a, thu lianpipi tawh Paul a mawhsakna uh tampi gen uh a, ahi zongin a mawhsaknate uh man hi, ci-in a lahtel theih uh bangmah omlo hi.\nPaul in, "Jew mite Thukham ahi a, Rom gam uk kumpipa tungah ahi zongin ka khialhna bangmah om hetlo hi," ci-in a kisut hi.\nJew mite pahtak ding ut ahih manin Festas in Paul kiangah, "Jerusalem khua-ah va pai-in, keima mai mahah hih thute tawh kisai-in thusitna hong kinei leh na ut hiam?" ci-in a dot ciangin\nPaul in, "Keimah thu hong kisitna ding munin a kilawmna, gam uk kumpipa thukhenna mai-ah ka va ding ding hi. Nangmahmah in zong teltakin na theihding bangmahin Jew mite tungah bangmah siatna ka bawl kei hi.\nThukham palsatin sihna thuakna ding thu khat peuhpeuh a gamta hi leng, suahtakna ding thu ka gen het kei ding hi. Hih amaute hong mawhzonnate a manlo ahih leh zong kuamah in amaute khutsungah hong ap zolo ding uh hi. Gam uk kumpipa tungah a zu ka khan hi," ci-in a dawng hi.\nTua ciangin Festas in, "Gam uk kumpipa tungah a zu khan khin na hih manin ama kiangah na pai ding hi," a ci hi.\nTua zawh tawlkhat khit ciangin gam uk kumpipa khutnuai mahah a uksawn Agrippa leh a sanggamnu Bernis, a hong tung thak Festas kiangah a hawh dingin Sisaria khua-ah a hong pai uh hi.\nTawlkhat a taam khit uh ciangin Festas in tua kumpipa kiangah Paul thu gen a, "Feliks in thong sunga a na nusiat mi khat hih lai-ah a om hi.\nJerusalem khua-ah ka va pai ciangin Jew siampi liante leh upate in amah a mawhsakna uh thu tampi gen uh a, amah mawhsakin thu ka khenna ding hong gen uh hi.\nAhi zongin ken ka dawnna-ah, Mi khat peuhpeuh in mawhsakna a thuak ciangin, mawhsakna a thuakpa leh a mawhsakte maitang kimu-in thu kisel a, mawhsakna a thuakpa in amah a kiphel theihna ding thugenna hun a ngah matengin, mawhsak thukhenna piakding pen Rom ngeina hilo hi, ka ci hi.\nKa cih mah bangin hih lai-ah amaute a hong tun uh a zing ciangin thukhenna tokhom tungah tu pahin, a mipa hong kipaipihna dingin thu ka pia hi.\nAlangte hong ding uh a, a mawhna a lianpipi hong gen ding uh hi, ci-in ka up leh, tua bang hong hilo hi.\nAmau thu kituhna pen amau biakna thu, leh a si khinsa hinapi-in Paul in, Hing hi, a cih Jesuh thu peuh na hi lel hi.\nHih bang thu ka kankhiatna dingzia theilo ka hih manin Paul kiangah, Hih thute tawh kisai-in thu kisit dingin Jerusalem-ah va pai lecin na ut hiam? ci-in ka dot leh amah utlo hi.\nAmah in a zu khan a, thong mahah kikoih lai-in gam uk kumpipa in ama thu a khensakna ding a ngen hi. Tua ahih manin gam uk kumpipa kiangah ka puakkhiat theih mateng thong sungah a khumna dingun thu ka pia hi," a ci hi.\nTua ciangin Agrippa in Festas kiangah, "Keimahmah in hih mipa thugen zanuam ing," a cih ciangin, "Zing ciangin na za ding hi," ci-in a dawng hi.\nTua ahih manin a zing ciangin a thupi takin lian bawl mahmahna tawh Agrippa leh Bernis hong pai uh a, galkapmangte leh khuasung uliante tawh kikhopna inn lianpi sungah a hong lut uh hi. Tua ciangin Festas in Paul hong kitumpihna dingin thu a pia hi.\nTua ciangin Festas in, "Kumpi Agrippa leh hih lai-a om mi khempeuh aw, hih lai khua hita leh Jerusalem khua-ah hita leh Jew mi khempeuh in kei tungah amah mawhsakna thu hong gen uh hih mipa na mu uh hi. Hih mipa hinkhawi ding kilawm lo hi, ci-in amaute awnggawp uh hi.\nAhi zongin sihna thuakna dingin ama gamtat khialhna bangmah ka mu het kei hi. Amahmah in gam uk kumpipa tungah a zu khan khin ahih manin kumpipa kiangah puak dingin ka ngaihsutsa ahi hi.\nAhi zongin kumpipa tungah bangteng taktak gelh ding cih ka thei kei hi. Tua ahih manin ama thu a kikan khit ciangin ka gelhding thu ka theihna dingin note mai-ah, a diakdiakin kumpipa Agrippa mai-ah amah kong paipih hi.\nBang hang hiam cih leh ama mawhna hih bangteng hi, ci-in gentelna omlopi-in thongkia mi khat, kumpipa kiangah ka puakding, a thu kicing ka sa zo kei hi," a ci hi.


url: =Philippines President in Tax pialo te thatding cileuleu ei :: ZOMI DAILY\nposted on 7 February 2017 at 4:49 pm Lomkholna: News, Philippines, Sawltak, World\nPhilippines President Duterte in agamsung ah siah (Tax) hoihtak apialo te thatding cihgiap leuleu hi. Mimal ahi zongin Company ahi zongin kumpi tungah siah hoihtak pia un, na piakkei ngeingei uhleh hong thatding hi’ng ci’n Monday ni in genkhia cihi. “You sons of bitches, pay up. If not, I will kill you.”\nTax napiakzahding uh mantak in pia un, banghanghiam cihleh tua napiak Tax uhtawh kumpi in ihgam adingin nahoih akisemzo panhi ci’n genbeh hi.\nPhilippine International Convention Center ahzong Tax hoihtak in apia tangtang Company honkhat tawh kimuhkhopna nei uh a, Philippines Business Leaders te tungah “ihgamsung kei makaih hunsung, kum 8 Term sungin golhguk nekna Corruption peuhah omsak loding hi’ng” ci’n genkhia hi.\nPhilippines President Duterte pen akhauhpai giapgiap khat hi a, agamsung ah President angah khitzawh akipan guihtheih khamtheih azangteng siansuah giapgiap hi.\nTu’nzong agamsung ah sumbawl mimal ahi zongin Companay ahi zongin Tax hoihtak apialo te kong thatding cigiap mailel hi. Guihtheih khamtheih zangte zong thatgiapgiap ngamlel ahih manin, Tax apialo tezong thatngam takpi maiding hi.\nRelated: Philippines ah Rodrigo Duterte in President asepzawh mi 2000 val ki thatkhin\nPhilippines President Duterte ii nasepzia pen a ngongtatlua tawh akibat hangin, alanglampan enkikleng agam a itman cihtheihlah hikik bilbel hi. Agam sungah guihtheih khamtheih kizangloding, Tax pialo omloding cihpen adeihhuai mahmahkhat hi a, Philippines gambek thamlo, gamkhempeuh ah tuabangin ki gamta hileh gamkhangtoding himawk hi. ZD Sawltak #zomidaily\nPrevious: Kawlgam ah Burmese Monk khat vankham zatang 4.6 Million tawh kiman ~ ZD\nNext: Cidam nading in anekdet huai zatui hoihmahmah Siing (Ginger)


url: =Apasal tawh alumkhawm numeikhat azi in atheih ciangin avan sungah zasan hensak :: ZOMI DAILY\nposted on 21 July 2017 at 4:39 pm Lomkholna: News, Sawltak, World\nNumei khat akalkawm avansung ah zasan akikoihsak laitak Photo pen tulaitak Social Media ah ki thehzak hi. Tua numeinu pen midangkhat ii pasal tawh nalumkhawmzel ahih manin, azi in atheihciang avansung ah zasan ahentohsak cimawk hi.\nHih thuthang pen Vietnam gamsung ah aom Thai Nguyen Province sungah nung Tuesday ni in thupiang cih Daily Mail pan kiza hi. Ly Chanel kici numei kum 23 aphakhin khat, nau apaaizawh kha 3 bang hikhinta cihi.\nAlawmpa pen 24 aphakhin Chien Keo kici khat hi a, innpan in mangcip theizel cihi. Azi in muangmawh ahih manin athu akan ciangin apualam ah zineu “Mistress” khat aneihlam theikhia hi.\nLy Chanel zong apasal in akhemkhem atheih ciangin hehmahmah a, alawmte numei 3 zawnin apaina zuisimpah uhhi. Apasal pen azineu tawh Motel sungkhat ah alut uh amuh ciangin suizuihpah uh a, apasal zineu mancip in avansung ah zasan hensakgawp uh cimawk hi.\nTuabang in zasan ahensak laitak uh Photo zaihin mipi muhtheih dingin khahkhiamawk uh ahih manin, Social Media ah ki thehzakpah zihziah hi. Apasal tawh aomkhawm numeinu pen aguaktang in apuanteng suahkhiatsak uh a, lupna tungah thagum tawh lencip in, khatin khuttuam thuahliang in avansung ah zasan hensakgawp cimawk hi.\nNumeinu pen kitomgawp himahleh alu, akhut, akhe panin lencip teitei uh a, hensak teitei in, adang acianlai zasan tezong lupna tungah ki thehzakgawp hi.\nTuabang in apasal tawh aomkhawm numeinu abawlsiatna Photo pen lungkimtak in Social Media ah akhahkhiat ciangin, mipi te’n amah namawhsakzaw leuleu uhhi. Tua numei hizah in abawlsiat mahbangin banghang in apasal zong bawlsialo uhhiam ci’n Netizens te ciakngeingai leuleu uhhi.\nHih thupiang tawh kisai in Police te’n kokiang ah bawlsiat athuak numeinu in bangmah Report hongbawlkei ci’n genkhia hi. District attorney’s office panin Lawyer Giang Hong Thanh in agenkhiatna ah apasal tawh hih numeinu aomkhawmzel takpi ahihleh azi in aheh suaklua in agamtat pen khiallua samlo hi.\nRelated: Vietnam gamsung mopawi khatah pawisiim mikhat kidawtlum\nAhi zongin midangkhat ii Sensitive Area ah zasan zutsakgawp cihpen diklo hi. Tuaban ah hihbang bawlsiatna pen mipi muhding in Internet tungah koihsawnsawn cihpen midangkhat bawlsiatna taktak hi ci’n genkhia hi. Nang thukhending hilecin kua nagum zawtam? Sawltak #zomidaily\nPrevious: Malaysia, Segambut vengsung ah Operasi lutin gamdangmi 80 kimankhia\nNext: UNHCR leh Community makaite Meeting neikhawm (20 July 2017)\nPentecost Nipi – 2021 ~ T. Sawmlian\nMakaite kiphunsan – a zadahte tawp huai\nKawlgam khuapi pawlkhat ah Rohingya migilo te ngongtatsawm


url: =Israel Secret Service MOSSAD\nJuda gam Israel kiima om Arab ten a lau mah mah uh pen Israel Secret Service MOSSAD - Central Institute for Intelligence and Special Assignments te ahi hi.Israel ten suahtakna a ngah phet un Arab gam te tawh buai to pah uh hi. Tuabanga kiim leh kianga gamte tawh buai den ahihman in Prime Minister Ben Gurion in khan Secret Service hoih tak neih ding kitangsam sa hi. Tuaciangin Kum 1948 June kha in Secret Service pawl dinna ding order pia hi. A ma in zong bel thukansim pawl neu nou neisam uh hi. Ahizongin tuazahtaka zattak hi sam lo uh hi. Secret Service kiphuan thak pen lawm thumah khen uh hi.\nA masa pen Bureau of Military Intelligence hi a, Counter espionage lam sem uh hi. A nihna Political Department of Foreign Office hi in foreign intelligence lam sem uh hi. Deih bangzo lo ahihman in trainingna hoih leh vanzat hoih a ki tangsap lam phawk uh hi. Kum 1951 September kha ciangin munkhatah gawm in MOSSAD hong piang ta hi.\nMOSSAD Director pen Shiloah ahi hi. British Intelligence leh American CIA ten training pia uh hi.A sawt lo in British leh American te hilhna tungtawn in espionage style thak khat thei uh hi.Leitunga Galvan hoih zaw deuhte lei in amau ngaihsutna tawh tua tungtawn in a dang bawlkhia thei uh hi.A sawt lo Iin Israel pen leitunga Secret Service nei hoih pawl hong suak hi.\nA masa pen in leitung mun tuam tuam a om Israel te lungsimah gam itna leh ki unauna lungsim tuh masa uh hi.Israel te leitung mun tampi ah kithehthang uh ahihmanin leitung mun tuam tuam thu tua Israel minamte tungtawn in kan thei uh hi.Kiim leh kiangte tawh kido den ahihmanun ngaihmuan hun om lo in tua in siamsak hi.A lungsim uh hangsan in tactic khatpeuh zang meng meng ngam uh hi.Tua in a gamtat uh nuamsak hi.Scientist te khawng zang ziau ziau lel uh hi.Masawn sawn in leitung mun tuam tuamah kizeel uh hi.Gamdang Secret Service te tawh semkhawm bangin kilang simzaw zen in thusim guksak ngiitnget uh hi.A ut hun khatciangun buaisak thei zel uh hi.Khatvei zong France kumpi kiangah a gam uah Terrorist tampi lut sim ci-in hilh uh hi.France kumpi buai laitakin a thusim theihsak uh hi.India leh Sri Lanka ciang nangawnah hong tung uh hi.A gamtatna te uh leitungin lamdangsa hi.\nKum 1960 in Leitung Galpi nihna laia Juda tampi a that, German mi Adolph Eichmann Argentina gama bu sim pen Argentina kumpi’ theihloh in gu khia thei uh hi.Amau public airport pan in a theih loh un len khiatpih lai uh hi.Hih tungtang bang Argentina zong lungkim hetlo sam hi. Eichmann tungah amau hoihsak dan in thukhen uh a, kum 1962 in khailum uh hi.A luang zong phum se lo in hal uh hi.A halna vu zong amau gampua tuipi ah pai tek tek uh hi.\nIsrael te Nuclear reactor ding Uranium hong kitangsam uh hi.Kum 1968 in Germany tembaw “Scheeberg” uranium oxide barrel 560 pua Antwerp tembaw khawlmun pana Italy lam zuan a pai pen tuipi ah mang hiau hi.A man khit a sawt ciangin mindang tawh ki mukik hi.Ahizongin a uranium puak khempeuh om nawn lo hi.Mossad te lah daidide lel cih khawng hi.Israel ten reactor a zat ding Uranium deihkhawp neih theih lawh uh hi.Kum 1969 Christmas niin Cherbourg Harbour pan in kidona tembaw nga gu khia uh hi.France kumpi zong lungkim hetlo hi.Tua a Operation pen cih 'Noah's Ark' min vawh uh hi.Lei kuul lo in kidona tembaw nga nei thei ziau uh hi.\nKum 1976 in Israel vanleeng leh a mi tuangte migilo ten kawipaisak in Uganda a Entebbe ah ki tu(landed)sak hi.Tua tungin MOSSAD Special Agents ten huntomno sungin vanleeng leh a sunga tuangte honkhia thei uh hi.MOSSAD pen leitunga intelligence agency khangto leh lawhcing pen pawl ahi hi.


url: =Atumdang Diak American Kumpipa’zi :: ZOMI DAILY\nposted on 29 January 2015 at 4:39 pm Lomkholna: News, PeterSuumpi, Zingsol\nZi hoih, Nupi hoih – 1964 kum January 17 ni in American Chicago khuapi ii leitaw lam aa mizawng veng ah Michelle suak hi. A inn uh ah lupna khan khatbek om hi. Ataktak in tua zong lupna khan hilo in lenglakhan pen puanza tawh akidei ziau ahihi. Michelle le a upa pen asil-ling(Ceiling) tungah lum uhi. Apa pen atunthei pahpah thagui natnei in 1990 kum in leitung nusia khin hi. Anu pen apa luang kivui khiatna tua innlui sung ah kum tampi om hi.\nZawnna in Michelle pen nasep hanciam nopna lungsim guan hi. Michelle pen aneulai asang kahna pan laipil khat ahihi. 1981 kum ciang in Princeton University ah Michelle kah kha in Sociology major le African- American History minor in sin hi. Kum 4 azawh ciangin Michelle pen mat (Mark) hoih tawh sang hong man in Harvard Law School ah sang hong zomthei hi. 1988 kum ciangin Harvard Law School pan Ph.D lukhuneelkai hong ngah hi.\n1989 kum ciangin Barack Obama akici Harvard Law School sangnaupang khat pen Michelle ii omna thukhenzum ah khuakhal sangkhak sung thukhenna tawh kisai asinding in hong pai hi. Amah pen Michelle in vaipuakla in hilh hi. Tua thukhenzum ah mivom amaute gelbek ahihman in nasepna ah adeihdan uh kibangin angeina uh hong kibang hi. Obama pen nasep asiamlua ahiloh hangin nikhat anasep pihte in lamdang asak ding nakhat hong sem hi. Tua in Michelle kiang ah a itna thu agen ahihi.\nKum tampi hong sawt khit ciang in Obama in ama thuciaptehna laibu sung ah Michelle a itna tawh kisai in hibangin ciamteh hi. “Atawpna ah ken amah puksa zo” ci hi. 1992 kum October 18 ni in pumkhat suak uh hi.\nAmerican Newsletter sung ah agenna pan in “Michelle pen pasal aneih khit hang nitak nai 9:30 pm in lumden in zingsang nai 4:30 am in tho den hi” ci hi. Taina set tungah tawmvei atai khit ciang apuante puan ninlak ah alon apasal puante kaikhawm hi. Inn hahsiang hi. Tua ban ah zing-an ding vaihawm hi. Tau pan atanu te phong hi. Obama in atawntung in azi phat den hi. Michelle in nakhempeuh kisapna khatzong aomlo ding in kiging khol thei hi ci in Obama in gen hi. “Aman innkuan vaipuak pen siamtakin in semthei hi. Amah pen cikmah in ken bangzo kei ning” ci in Obama in gen ngei hi.\nObama innkangpi (White House) hong tunkhit ciang Michelle pen American minamte’ pahtak uh thu khat ahi nupi hoih le zi hoih khat ahihlam aman kilang sakzo hi. Mipawl khatin hipen ama nuntak dan hitakpi kei inteh ci uhi. Michelle in thu agen ciang zong apasal zah phial aa asiam lam kimu thei hi. Ahihang thu agen sim in atanute thu le numei mawkmawk te thute bek gen hi. Apasal thu le a innkuan thu uh zong gen thei zelzel hi. Nang le nang hong kigen in ci in akinget ciangin “amasa in kong gennop in kei pen naupang nih ii nu hing” ci hi.\nAtanu te tung ah sikan(discipline) khauh sak hi. Picnic pai, khualzin pai ciangin sangpan innlai akipiak loh hangin tuni bang teng mu cihte gelh hamtang ding, sani le nipini ahikei leh TV entheilo, Computer cihpen innlai bawl nading bek…”cih te aa kipan. American gammi pawlkhat in i tate uh Michelle khut sungah ap leng ci in ciamnuihna in gen thei uhi.\n2012 kum kumpi kiteelna ah amasa pen thugen ding in thugenna tautung hong kahto in TV pan a en mitul tampi te tung ah “ Tu nitak in kong gennop thu tampi om hi. Ahihang in athupi pen in abeisa kum 20 lai in hih leitung ah akaampha pen pasal khat kasuak hi. Ahang in kei tawh kiten ding Michelle in hong sanna hang ahihi.”ci in gen hi.\nMichelle in zong mipi tampi aneihna ahi a Twitter laimai tung ah “ Kum 20 cin lungdam kiteen ni hi … Barack. Nisim nisim in ka lawm hoih, le innkuan lutang hoih khatin nong ding ka lungdam. I love you” ci in gelh hi.\nKhuahun tawh kituak asilh aten dan\nObama innkangpi (White House) hong tunkhit ciangin Michelle in American kumpipa zi tawh kisai ciaptehna nih hong piangsak zo hi. Amah pen amasa pen Afarica minam kumpipa zi ahihi. Amah pen atun asang pen kumpipa zi ahihi. Amah pen pi 5’11” sang hi.\n2008 kum kiteelni nitak in Michelle pen aminthang designer khat ii khui asanvom puan hong silh in thugenna tau nuai aa mipite in lamdang sa mahmah uhi. Tua pan kipan Michelle in “Kumpipa zi in koi cidan puan tawh kilawm” cih zong athakin mipite phawk kik sak hi. Aman atang, avak lela cihdan melte deih hi. Asilh aten te ahileh design mawkmawk omlo in midang te aa tawh kilamdang diak in silh hi. Khat vei bang Obama tawh apawi simna uh ah bantawng puantual (ganwin)hong silh in ngeina tawh kituak kisa mahmah hi. England kumpi nu tawh akimuh lai in zong suaita vom angka khat silh hi.\nAtam tawh kibanglo in alamdang deuh aa asilh Michelle ii silh le ten kizep kipuah dan in American minamte’ fashion ii dinmuh khat alak ahihi. 2009 kum Obama in laisiangtho tawh kiciamna aneihna pawi ah Michelle in akang puantual silh hi. Ataklam liangko ah apuan mong bangto in tua in mipite mit la mahmah hi. Obama in mipite mai ah “Amasa pen in ka zi ahoihna?” ci in dong ngei hi.\n2012 kum September kha sungin Michelle gambup democratic khawmpi ah kah hi. Tua lai ah pakmel(Pink color) puantual silh in akhutban tawn ii ahoihna te lak khia hi. Akhutcin pen amuh hakkhia mahmah cinsanza te nuh hi. Tua nitak khawmpi aman ciang ama silh dan puantual le cinsanza te saikhempeuh ah bei kici hi.\n“People” magazine in Michelle in kiteelna atunma in amah le amah kimuan nate lakkhia hi. Mitampi in lamdang asak zawh zah dong in hih thei hi. Amah ii etlawm kipuah dante in beisa hun lai aa aminthang kumpipa’zi, mite phawk kik sak hi” ci in gen hi. Hibang aa agenna pen Michelle ii kipuah dan pen nidang aa kumpipa zi ahi Jacqueline Kenedy tawh kibang acih nopna uh ahihi.\nNeekledawnna le gualnopna te ah Michelle pen mitawh kibanglo hi. “Atunna munmun aa te ante thupisa hi” ci in Kumpi innkuan ii neekledawn tawh kisai aciamteh pawl ii online thuvanpi khat in gen hi. “Hi laimun ah ansai ah bang thupit koih pen uh cih dong in aman tua mah nepah lel hi” ci in gen hi.\nMichelle pen cidamna tawh kisai ahahkat khat ahihi. Ama cidamna ahanciam dan pen tuni American numei tampi in ciing ngeingai khinta hi. Tai kisin, Yoga kimawl in tua ban ah atanu te geel tawh tennis zong kimawl hi. “Akhut khauh mahmah in forehand ahoih mahmah bang in backhand zong khauh mahmah hi” ci in amah ahilh siapa in gen hi. “Akiseek abang akhut ban satak tegeel” pen American thuthang kante’n “American ii thahatna alak lim hi” ci in genteh uhi.\nKumpipa zi hongsuah khit ciangin Michelle in innkangpi( White House)ii kongkhak hong hongkhia hi. Mipite tawh kimai ngapna nei in, acidam huai anneek tuidawn, acidam huai nuntakzia te kizelsak hi. Athanem mizawng te le naupang te ii bitna thupit bawl in kin bawl hi. Obama tawh kithuah in leitung mun tuamtuam ah zin koikoi in thudotna te adawn mahbangin amah gia zong zing koikoi in thudotna te dawnna nei hi. Michelle pen American tangthu sung ah amel hoihpen kumpipa’zi ahihloh hang amahpen angaih bang pen kumpipa’zi cileng anial ding kua mah omkei inteh ci in New York thuthang kizakna aa ten gen hi.\nGamvai aksi thak\nHarvard University pan sang aman ciangin Michelle pen American gammi tampi in mipil khatin mu uhi. Ama ngaihsut dan pen siangtho hi. Thu agen ciangin ciamnuih tawh zong helin sianggen suk pahpah lel hi. Mipi te mai ah amah pen amah le amah kimuanna anei, ahangsan, thu akhinkhai thei mi ahihi. Alungsim akhauhpai hangin numei khat ngeina bangin zong thu nem hi. Hibang thuteng hangin amah pen gamvai lam ah atangpha aksi khat hong suak thei ding hi ci in ki lam-en hi.\nAmerican AP thuthang zumpi le Yahoo te in 2008 kum July kha sung aa abawl uh ahi mipi lunggulh kaihkhopna khat ah 30% in amah deih in 35% in deihlo hi ci hi. Tua khit kum 4 ciang in American AP in khatvei akaih khop kikna uh ah American gammi 64% in amah deihin 53% in Obama sang pahtakna ngahsak zaw hi. American Media tuamtuam te in hun khat ciang Michelle pen kumpi dinmun ngahzo ding in um uhi.\n2008 kum Obama kumpi kiteelna ah kihel ding cih ataangko ma in Michelle pen nasepna ah asiam mahmah khat ahihi. Ama ii kumkhat sung akhasum gawm pen dollars 270,000 $ val ngaih in Obama khasum ii azahnih pha hi. Ahihang Obama kiteelna ah agualzawh nading in Michelle pen tua khasum hoih anasep khawlin apasal panpih hi. Innkhangpi (white House) atun uh ciangin zong Michelle in apasal ii athupi gamvai kikupnate ah zong kihelin thapia hi. Obama ii “nambat khat akikuppih nu” ahihi.\nNew York thukizanka innkangpi(White House) tawh kisai thuthangkan vaipuak nei khat ahi Jodi Kantor in Michelle ii thupitna te pen Obama tawh akizopna te pan zong kimu thei zaw kan hi ci hi. “Ama dan pen khauhpai hi. Amah pen akhauhpai numei khat hi ci in kangaihsun hi. Apil asiam mahmah inn nupi khat le zi thupi zi hoih khat hi”ci in zong genbeh lai hi. Thuthangkan Peter Baker in zong hithu pen hisa mahmah hi. “Amah pen aciim acitak mi khat hi. Kumpi pa ii nasep nate tawh kisai in aman buaipih mahmah hi. Apasal in bangsem cih zong atheihpih mahmah hi. Amah pen Obama ii nung ah ciingduai atawi nu ci in ki um mawh hi. Tua beklo Obama kiang ah thuman citak ding thu zong phawksak den hi. Obama ii nasep dan lampi te zong dongtel hi. Bang hang hici sep nahiam cihte zong dongtel hi.”\nAmerican NBC thuthang zumpan thuthangkan Richard wolf in Michelle in Obama sangin kidemna deihzaw hi ci hi. Nasep tawh kisai azawh dong asemlo te hehpihlo hi zong ci hi. Innkangpi (white house) gamvai ah Michelle ii vang zong tampi kihel hi ci lai hi. Obama in ama thudotpi (advisor) te kiang ah “na thei uh hia?… Michelle lungkimlo hi. Hi kipawlna ii masuan kicianlo hi hong ci hi. Hih kipawlna ah kilunghualna tawm hi ci in aman mu hi. Tua ban ah akician gelkholhna zong omlo hi hong ci hi” ci in gen thei zel hi.\nHun khat ciang American kumpi mun ah nong kidem tam? Hibang dotna te in American media te hong thadah hong tawlsak tuamlo hi. Michelle in hih dotna pen nuihmai bek tawh hong dawng kik hi. “American ah numei kumpi hong piankhiat hun hong tungta hi. Ahihang kei bel hikeng”\n2016 kum Hillary Clinton pen American gammi te ii etcik mikhat ahihi. Tua khit ciang mi te in Michelle zong mangngilhlo ding uhi. The Wall Shreet journal ii cih mah bangin … nakhempeuh piangthei lua hi. Michelle zong tun kum 50 bek pha pan hi cih pen mangngilh huai lo hi…\nSuahni -Michelle LaVaughn Robinson January 17, 1964 Chicago, Illinois, U.S.\nGammi – American\nPolitical party -Democratic\nInnkuanpih – Barack Obama (m. 1992)\nAtate – Malia Ann Obama (b. 1998) Natasha Obama (b. 2001)\nTenna – Hyde Park, Chicago (private) White House (official)\nAlma mater – Princeton University (A.B. 1985) Harvard Law School (J.D. 1988)\nBiakna – Protestant Christian Lailet: Peter Suumpi\nPrevious: Kum 2014 sung naupang galkap mi 418 ki khahkik ci\nNext: A 67th Zomi Nam Ni nithum sung bawlding\nHoihlua , hihdan lai thupi te eikam in hong let zelzel o Peter Suumpi. Lungdam ei.


url: =Myanmar, Phyu khua ah 6.0 Magnitude thahatna tawh zinling :: ZOMI DAILY\nposted on 12 January 2018 at 9:05 am Lomkholna: Myanmar, News, Sawltak\nCentral Myanmar sungteng ah tuni Friday zingsangtung lamin 6.0 Magnitude thahatna tawh zinling hi ci’n US Geological Survey te’n genkhia uhhi. Tua zinling akipatna pen Phyu khua panin 24 Mile (40 km) agamlakna munpan in akipan ci hi.\nTuakhitzawh ahatlo zawdeuh Magnitude 5.3 hatna tawh tua Region sungteng mahah thumvei zin lingkik leuleu hi ci’n US Geological Survey te’n genkhia uhhi.\n6.0 Magnitude thahatna tawh zin alin hangin tua kuamsung tengah innsia losia tampi omlo khading kici hi. Ahi zongin zinling adalding in akilamlo Building, Structure pawlkhat inbel thuakthei veve khading hi.\nHih zin alinna Phyu khuapen Naypyidaw leh Yangon khua kikal aom khuakhat hi a, Population mi tampi ateenna khua hilo bilbel hi. Khuaneu khat hi a, Yangon leh Naypyidaw panin 150 km tuakbang agamlakna ah aom khuakhat ahihi.\nMyanmar gamsung ah abeisa in zinling “Earthquake” cihpen aomthei zelzel ahihi. 1930 leh 1956 kikal in Sagaing Fault sungteng ah 7.0 Magnitude leh tuasangin ahatzaw zinling cihte omthei zelzel hi.\nMore: Myanmar, Bagan khuasung aom Pagoda tungpan American numeikhat kia in si\n2016 kumsung inzong Central Myanmar aom tangkhualui mahmahkhat ahi Bagan ah 6.8 Magnitude thakhatna tawh zinling in mi 3 in sihlawh hi. Bagan pen gamdangmi te painop mahmahna Tourist Destination khat hi a, gamdangmi te muhnop etnop mahmah Temple honkhatzong kisiagawp hi. Sawltak #zomidaily\nPrevious: Thai, Nonthaburi ah mawtaw tuahsia, Myanmar gammi 3 si, adang mi 6 liam\nNext: A theih huai PYU minam te thu tawm\nKhangnote ading amanpha mahmah U Thant kammal 5 te\nHow Came Our Chin National Day (February 20, 1948) ~ Khup Khan Thang\nGamdang zinna: Indonesia paina ~ Rev. Khup Za Go